ตลท.ตามข้อมูลหุ้นTMBใกล้ชิด
ตลท.เผยติดตามการซื้อขายและข้อมูลหุ้น TMB ใกล้ชิดหลังราคาพุ่งต่อเนื่อง
21 ก.ค. 2553

ตลท.เผยติดตามการซื้อขายและข้อมูลหุ้น TMB ใกล้ชิดหลังราคาพุ่งต่อเนื่อง
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า  ในช่วงที่ผ่านมาราคาและปริมาณการซื้อขายหลักทรัพย์ของ ธนาคารทหารไทย ( TMB) ได้ปรับตัวเพิ่มมากขึ้น โดยมีข่าวปรากฎในสื่อว่ามีผู้สนใจซื้อหุ้น TMB จากกระทรวงการคลัง ซึ่งตลาดหลักทรัพย์ฯ ได้มีการติดตามตรวจสอบการซื้อขาย รวมทั้งได้ประสานงานกับ TMB และหน่วยงานที่เกี่ยวข้องอย่างใกล้ชิด โดยล่าสุด TMB ได้ชี้แจงในเรื่องดังกล่าวและตลาดหลักทรัพย์ฯ ได้เผยแพร่ข้อมูลให้ผู้ลงทุนรับทราบแล้ว เมื่อวันที่ 16  กรกฎาคม 2553 ที่ผ่านมา
“ปัจจุบัน ราคาและปริมาณยังคงปรับตัวอย่างต่อเนื่อง โดยหากมีข่าวหรือข้อมูลเกี่ยวกับความคืบหน้าสำคัญที่อาจส่งผลกระทบต่อราคาและการตัดสินใจลงทุนของผู้ลงทุน ตลาดหลักทรัพย์ฯ จะได้มีการติดตามและประสานงานกับ TMB ให้เปิดเผยข้อมูลต่อไป ดังนั้น จึงขอให้ผู้ลงทุนติดตามข่าวสารอย่างเป็นทางการผ่านระบบเผยแพร่ข้อมูลของตลาดหลักทรัพย์ฯ เพื่อประกอบการตัดสินใจลงทุนอย่างใกล้ชิดต่อไป” นายจรัมพรกล่าว